Andreas von Planta

**Andreas Joseph von Planta** (a Castasegna *Andrea G[iuseppe] Planta*, a Londra *Andrew Planta*; * ils 4 d'avust 1717 a Susch; † ils 25 da favrer 1773 a Londra) è stà in plevon refurmà e bibliotecari svizzer.

## Vita
Andreas von Planta deriva da la lingia da Susch dals Planta. Ses bab era Joseph Planta, mastral da la dretgira auta *sout punt auta* (Engiadina Bassa); sia mamma Elisabeth era ina Conrad da Fadrein. Cumpareglià cun auters roms da la famiglia patriziala valava quel da Susch a quel temp sco appartegnent a la clausa mesauna damai ch'el lavurava sez ses bains. Ses frar Martin era medemamain plevon e pedagog e vala sco precursur da pedagogs sco Pestalozzi e Fellenberg.

### Grischun
Suenter il studi da la teologia a Turitg l'onn 1734 è el vegnì ordinà l'onn suenter en il Grischun. El ha gudagnà ses salari sco scolast privat ed è stà plevon militar en il Grischun. Dal 1736 fin il 1745 è el stà plevon a Castasegna.

Durant ses temp a Castasegna ha von Planta maridà *Margarete Scartazzini de Bolgiani* da Bondo ed ils 10 da favrer 1744 è naschì il figl Joseph.

#### Translaziun dals psalms

L'emprim da quels translaturs era Andreas von Planta che ha publitgà il 1740 *Li CL. sacri Salmi di Davide ed alcuni cantici ecclesiastici piu necessari e comuni* da chantar tenor las melodias da Ambrosius Lobwasser (che sa basan puspè sin il *Psalter da Genvera*). Quest cudeschet da xxx paginas en octav è vegnì stampà da *Giovanni Jannetto* a Stampa. El cuntegna ils 150 psalms da David e 18 chorals, tuts munids cun notas. Anc il medem onn ha el fatg stampar, medemamain tar Janett a Stampa, *Preghiere sacre e divote, piu necessarie ed espedienti, per un cristiano fedale, in particolare.*

### Baviera
Anc il 1745 è el ì en Baviera, nua ch'el ha fatg l'emprim da maiordom tar il marches Friedrich III da Brandenburg-Bayreuth a Bayreuth. En il fratemp è el vegnì promovì (dr. fil.) ed ha instruì sco professer extraordinari per matematica a l'Universitad d'Erlangen ed al Gymnasium Carolinum ad Ansbach.

### Emigraziun a Londra
L'onn 1752 è la famiglia emigrada a Londra, nua che Andreas von Planta ha servì sco preditgant a la pravenda tudestga refurmada da la citad. Andreas von Planta è daventà bibliotecari privat dal retg George III ed il 1758 bibliotecari assistent (*Assistan Librarian*) al British Museum. En sia funcziun sco ‹prelectur›, ina sorta docent privat, ha el instruì la regina Charlotte en la lingua taliana. Ina das las incumbensas dals collovaraturs dal British Museum era da mussar als visitaders las collecziun ed il 1765 ha Planta mussa il museum a la famiglia Mozart. Sco resultat da questa visita ha il museum retschet sco donaziun plirs manuscript da las ovras dal giuven Wolfgang Amadeus Mozart.

Il 1770 è Planta vegnì elegì sco *Fellow of the Royal Society* (commember da la Societad roiala da las scienzas a Londra). En sia *citation* hai num:

Andrew Joseph Planta dal British Museum MA, & Raverenda da la Baselgia refurmada tudestga en il Savoy Palace, in um bain furmà, e fitg versà en il savair natiral, vuless daventar commember da la Royal Society; nus al recumandain, dad enconuschientscha persunala, sco commember che pudess esser da valur e niz [per la Societd].

Ses proponents, dals quals plirs avevan ina tscherta relaziun cun il British Museum, eran:

* Rev. Gregory Sharpe (1713–1771);
* Gowin Knight (1713–1772), emprim bibliotecari dal British Museum
* Henry Baker (1698–1774)
* Jerome De Salis (1709–1794) (dals De Salis, in'autra famiglia influenta grischuna)
* Joseph Ayloffe (1709–1781)
* Matthew Duane (1707–1785), trustee dal British Museum
* Charles Morton (1716–1799), bibliotecari dal British Museum
* Samuel Harper (c. 1732–1803), sut-bibliotecari dal British Museum
* Mathew Maty (1718–1776), bibliotecari dal British Museum
* Richard Penneck (1728–1803), Keeper of the Reading Room dal British Museum
* Rev. Henry Putman (1725–1797)
* Joshua Kirby (1716–1774)
* John Bevis (1695–1771)

## Famiglia
Andreas von Planta era maridà cun Margarete, naschida Scartazzini de Bolgiani, da Bondo. Il pèr aveva almain trais figls. Joseph Planta (1744–1827) ha surpiglià las plazzas da ses bab en la Royal Society ed al British Museum ed ha refurmà quest ultim e l'avert al public general. Frederica († 1778) e Margaret († 1816), numnada “Peggy”, han instruì las figlias dal pèr roial en la lingua englaisa.

## Publicaziuns
*Enconuschent èn las suandantas publicaziuns, creadas durant ses temp a Castasegna*
* *Li CL. sacri Salmi di Davide ed alcuni cantici ecclesiastici piu necessari e comuni.* Tradotti ed accomodati alle melodie di A. Lobvasser da Andrea G. Planta M. I. C. – Strada, Giovanni Jannetto, 1740. – 8°, cun musica en notas
* *Preghiere sacre e divote, piu necessarie ed espedienti, per un cristiano fedale, in particolare.* Dette in luce de Andrea Planta M. I. C. – Strada, Giovanni Jannetto, 1740.

## Litteratura
* 
* G. R. de Beer: *Andreas and Joseph Planta, FF.R.S.* En: *Notes and Records of the Royal Society of London.* vol. 10 (1953) pp. 8–14

## Annotaziuns